शोवाना जब सोशल मीडिया में अपने फोटो डाल रहीं थी तो उनको एक डर भी सता रहा था जिसका सामना वो बचपन से करती आ रही थी। बचपन में उनके साथी बच्चे, उनसे कहते थे कि वो नीग्रो हैं और क्यों नहीं वो उसी जगह वापस चली जातीं जहां से वो ताल्लुक रखती हैं। एक तरह से तब लोगों ने उनको स्वीकार नहीं किया था सिर्फ उनकी शक्ल और सूरत को देखकर। शोवाना का कहना है कि अब वो ऐसी बातों का सामना छिपकर नहीं करना चाहती थी बल्कि स्वभाव से वो विद्रोही हो गई थी। इसलिए वो ऐसा कर रोमांचित महसूस कर रही थीं। उनकी खींची अपनी फोटो को किसी ने भी गलत ढंग से नहीं लिया लेकिन भारतीय सौंदर्य के परिदृश्य में वो अपने आप को फिट नहीं मानती थीं। इसलिए 85 किलो वाली शोवाना ने अपना वजन कम करने का फैसला लिया और छह महिने में ही उन्होने जबरदस्त कसरत के जरिये अपना वजन 20 किलो कम कर लिया। ऐसा कर शोवाना आत्मविश्वास से लबरेज हो गई। साल 2010-11 में शोवाना ने अपना एक पोर्टफोलियो तैयार किया। ये उस वक्त की बात है जब उनके बॉयफ्रेंड ने तीन महीने दोस्ती रखने के बाद उनसे संबंध तोड़ लिये। क्योंकि उसके माता पिता शोवाना की शक्ल सूरत को पसंद नहीं करते थे। इस बात से शोवाना को काफी धक्का लगा और इसका असर कुछ सालों तक रहा। तब एक बार फिर शोवाना फोटोग्राफी में रम गई और उसको ही अपना बॉयफ्रेंड मान लिया।